Mijëra refugjatë sirianë në kufirin turk
Autoritetet turke thanë se rreth 35 mijë refugjatë sirianë që po ikin nga luftimet në Aleppo, janë në pritje të hapjes së kufirit me Turqinë
Derisa Turqia thotë se janë plotësuar "mundësitë e saj të pranimit të refugjatëve", punonjësit turq të ndihmave po u shpërndajnë tenda dhe furnizime refugjatëve sirianë të mbledhur në kufirin ndërmjet të dyja vendeve. Zëvendëskryeministri turk, Numan Kurtulmus, i tha televizionit CNN-Turk të dielën se Turqia ka pranuar tashmë 3 milion refugjatë, pjesa më e madhe e tyre sirianë. "Por në fund të fundit, këta njerëz nuk kanë ku të shkojnë. Ose do të vdesin nën bomba dhe Turqia do të sodis masakrën si pjesa tjetër e botës, ose do të hapim kufijtë", tha Kurtulmaus. Turqia ka mbyllur vendkalimin kufitar Oncupinar, përballë atij sirian Bab al-Samam, ku mijëra veta u mblodhën të dielën për të tretën ditë duke pritur hapjen e kufirit. Zyrtarët turq thonë se deri në 35 mijë sirianë janë duke pritur në kufi. Sirianët po ikin nga një ofensivë e qeverisë siriane të mbështetur nga Rusia në qytetin sirian të Aleppos. Presidenti turk, Recep Tayyip Erdogan, tha që "nëse është e domosdoshme, do të lejojmë vëllezërit tanë të hyjnë". Nuk ishte e qartë, ndërkaq se çfarë duhet të ndodhë para se të hapet vendkalimi. Kancelarja gjermane, Angela Merkel, vendi i së cilës pranoi vitin e fundit me shumë se një milion refugjatë, do të bisedojë të hënën në Ankara me presidentin Erdogan dhe kryeministrin Davutoglu. Bashkimi Evropian i ka bërë thirrje Turqisë që të hapë kufirin e saj me Sirinë. BE-ja i ka zotuar 3.3 miliardë dollarë mbështetje për Turqinë që të strehojë refugjatët dhe të zvogëlojë numrin e refugjatëve që kërkojnë strehim në Evropë.